Esperti tal-kriminoloġija li huma mgħarrfa b'dettalji minn qrib l-investigazzjoni dwar il-qtil ta' mara ta' 41 sena f'San Ġiljan, iddeskrivew id-delitt bħala wieħed li jixbah wieħed ta' passjoni. Il-vittma kellha għonqha mħanxar u daqqiet oħra ta' sikkina f'żaqqha simili għal każi fejn wara investigazzjonijiet u ġurijiet irriżultaw li kienu delitti ta' passjoni u istantanji. B'rabta ma' dan il-każ il-Pulizija qiegħda żżomm arrestat raġel mit-Togo ta' 33 sena li huwa residenti f'Tas-Sliema. Il-mara, Caroline Magri, instabet mejta f'San Ġiljan għall-ħabta tal-ħamsa tal-Ġimgħa waranofsinhar. Fost l-ewwel fuq il-post kien hemm waħda minn uliedha li nstemgħet tgħid: "Qatluli lill-mummy." Ilbieraħ filgħodu, fi Triq Badger, in-nies tkellmu dwar dan id-delitt. "Tinħasad hu, li xi ħaġa bħal din tiġri fit-triq tiegħek," qaltilna anzjana li, naturalment, ma xtaqitx titkellem ħafna dwar dak li seħħ. "Min ikun fihom l-affarijiet ikun jaf. Mhux hekk?" żiedet tgħid filwaqt li b'messaġġ b'idejha wrietna li ma xtaqitx tibqa' titkellem magħna. Persuna oħra qalet magħna li l-mara għandha numru ta' tfal. Sebgħa, kien hemm min qalilna b'tagħrif ieħor jgħid li kien hemm uħud li ttieħdu b'care order. Il-vittma kienet magħrufa wkoll mal-pulizija tant li m'ilux tressqet il-Qorti b'rabta ma' ġlieda f'appartament il-Furjana fejn weġġgħu tliet Afrikani. Il-Maġistrat Consuelo Scerri Herrera qed tmexxi inkjesta maġisterjali. Dan mhux l-ewwel qtil fuq mara din is-sena. Fis-sajf inqatlet Eleanor Mangion Walker, b'żewġha huwa akkużat b'dan il-qtil quddiem il-Qorti. Mangion Walker kienet instabet taħt pallets f'maħżen il-Marsa.